Champions League-moro i 49 minutter
Hørt det før? Drammenserne leverte nok en gang en god prestasjon i en europacupkamp på hjemmebane. Men uttellingen sto ikke i stil med spill og sjanser. - Vi møter creme de la creme. Jeg er kjempehappy for måten vi gjennomfører kampen på. Og jeg er veldig glad for at vi ikke slipper inn 0-2. For vi er fortsatt med. Stemningen er at det er over, men det er fint - da får folk ha den følelsen, sier Godset-trener David Nielsen til VG. - For det er ikke over? - Selvfølgelig er det ikke over. Det er 90 minutter igjen å spille. Vi skal spille fire omganger. Nå ligger vi under 0-1, det er ingen katastrofe. Med 0-2 så hadde det vært over, svarer Nielsen. Stemningen i det nye VIP-rommet på Marienlyst var lystig i pausen. Landslagssjef Per-Mathias Høgmo gratulerte Godset-folket med et anerkjennende smil bak kaffekoppen, og drammenserne begynte virkelig å få troen på et Champions League-eventyr i høst. For fjorårets seriemester hadde dominert kampen i første omgang. Det resulterte i to gedigne sjanser som burde ha endt med scoring. Den første kom etter et champagne-angrep 31 minutter ut i kampen. Lars-Christopher Vilsvik hælsparket frem til Øyvind Storflor som la inn til Marvin Ogunjimi. Den belgiske nykommeren fyrte løs, men en fantastisk redning av Giedrius Arlauskis hindret 1-0. Fire minutter senere burde Storflor headet SIF i ledelsen. Innlegget fra Flamur Kastrati ble imidlertid headet over, nærmest for åpent mål. - Jeg så skuddet mitt i mål. Keeperen vant kampen for Steaua, sier Marvin Ogunjimi. Så da ble det den samme gamle leksa da. Fire minutter ut i andre omgang scoret rumenerne på sin første sjanse. Gabriel Iancu kom alene gjennom på en kontring, og lobbet inn ledermålet over Adam Larsen Kwarasey. Etter bortelagets scoring gikk piffen og Champions League-faktoren ut av Strømsgodset. Mounir Hamoud skjøt over på en brukbar sjanse etter 55 minutter, Francisco Junior headet utenfor etter 79 minutter, og Iver Fossum skjøt utenfor etter 84 minutter. Øyvind Storflor var aller nærmest med et skudd to minutter før slutt, men en ny fantomredning av en meget god Steaua-keeper stoppet Godset igjen. Andre omgang ble likevel en skuffelse for 5056 tilskuere (minus de om lag 200 Steaua-supporterne). Ni minutter før slutt var Jarl André Storbæk nær ved å forære gjestene nok en scoring. Et alt for løst tilbakespill ble snappet opp av Alexandru Chipciu, men alene med Adam Larsen Kwarasey satte han avslutningen like utenfor. På overtid kunne innbytter Robert Valceanu økt til 0-2. Alene med Kwarasey satte han imidlertid ballen rett på Strømsgodsets keeper. Med 0-1-tap hjemme har det norske håpet en nærmest umulig oppgave til å gå videre i Champions League-kvalifiseringen. VG har vondt for å se at et ballsikkert rumensk lag søler bort dette hjemme i Bucuresti. - Vi prøver så godt vi kan, men de har en fantastisk keeper. Jeg håper ikke han spiller sånn i hver kamp. Det går jo ikke, sier Adam Larsen Kwarasey.
(Strømsgodset - Steaua Bucuresti 0-1) Strømsgodset så ut som et Champions League-lag i en omgang. Så scoret Steaua Bucuresti på sin første sjanse.